Jagged Little Pill

Jagged Little Pill (בעברית: גלולה קטנה ומשוננת) הוא אלבומה הבינלאומי הראשון של אלאניס מוריסט. האלבום יצא לאור ב-13 ביוני 1995, האלבום פרץ אל המיינסטרים הודות לשירתה ומילותיה החושפניות והרגשניות של מוריסט. האלבום, שצעד 12 שבועות בראש מכירת האלבומים בארצות הברית, זכה להצלחה אדירה. הוא אחד משלושת האלבומים היחידים בהיסטוריה ששהו למעלה משנה שלמה במצעד עשרת האלבומים הנמכרים בארצות הברית יחד עם Thriller של מייקל ג'קסון ו-Falling into You של סלין דיון. בסך הכל האלבום היה במשך 69 שבועות ברציפות במצעד עשרת האלבומים הנמכרים, ו-118 שבועות סה"כ ב-200 האלבומים הנמכרים בארצות הברית. ב-2003 האלבום צעד במקום ה-327 במצעד "500 האלבומים הטובים אי פעם" של מגזין הרולינג סטון. מכירות האלבום, כ-30 מיליון עותקים, הפכו אותו לאלבום העשירי הנמכר ביותר אי פעם וחולק את כמות מכירותיו עם Let's Talk About Love ו-Falling Into You של סלין דיון. אלבומה של שאניה טוויין, Come on Over, הוא האלבום הנשי היחידי שמכר יותר ממנו. בנוסף לכך, הפך לאלבום הנמכר ביותר בבריטניה בשנת 1996. ב-1993, מוריסט עזבה את ביתה באוטווה, בירת קנדה, ועברה לגור לבדה בטורונטו. היא נפגשה עם כמה שיותר מפיקים ויוצרים, אך התוצאות אכזבו אותה. ב-1994 עזבה מוריסט את קנדה ועברה לבדה ללוס אנג'לס, שם עבדה עם כמה שיותר אומנים, עד שפגשה את גלן באלארד. לפי באלארד, החיבור ביניהם היה מיידי, וחצי שעה אחרי ההכרות שלהם הם החלו לעבוד על השיר הראשון של מוריסט. כמו כל השירים באלבום, מוריסט הייתה אחראית לכתיבה וההגשה הוואקלית באלבום, בעוד שבאלראד על הלחנים האינסטרומנטליים. הם כתבו את השיר the bottom line, שיר שלטענתה, הביא לה הכרה ופרספסקטיבה שונה על עצמה ככותבת שירים. נקודת המפנה הייתה כאשר באחד הלילות, מוריסט ובאלראד יצרו באופן ספונטני את Perfect, שכתיבתו ארכה כ-20 דקות. מוריסט החלה לשיר מילים מחאתיות מראשה על הורים שדוחפים את ילדיהם בלחץ בלתי מתפשר להיות כוכבים, באלארד אילתר אקורדים עם הגיטרה באותו הזמן, וכך נוצר Perfect ומירב השירים באלבום. מאוחר יותר, סיפרה מוריסט, שבתקופה זו, כשהסתובבה ברחוב, גבר אלמוני כיוון לראשה אקדח ושדד אותה. אירוע טראומתי זה גרם למוריסט לחץ ופראנויה שאשפזו אותה לבסוף בבית חולים וטיפולים פסיכיאטריים. כל הטיפולים הפסיכיאטריים, לטענתה, לא השתוו בתוצאות ההחלמה כמו כתיבת שירים מתוך פורקן רגשי. ב-1994, החלו מוריסט ובאלארד להקליט את האלבום בביתו. יצירת האלבום הייתה מהירה, כל שיר נכתב והוקלט באותו היום. כל שיר הוקלט אחרי הקלטה אחת או שתיים. כשהחלו לעבוד באולפן מקצועי, גלן עיבד את הלחנים, אך השאיר את ההקלטות של הקול של מוריסט בשירים המקוריים. פלי (באס) ודייב נאברו (גיטרה), שלאוזניהם הגיעו חלק משירי הדמו של מוריסט, התנדבו לנגן ב-you oughta know. חברת התקליטים של מדונה באותם זמנים- Maverick, הפיצה את האלבום ביוני 1995. הציפיות לאלבום היו נמוכות גם מצד חברת התקליטים וגם מצד מוריסט עצמה. השאיפה הייתה לעבור את קו ה-250,000 במכירות. ההתחלה לא נראתה מבטיחה, בשבוע הראשון למכירתו, נכנס האלבום רק למקום 118 במצעד 200 האלבומים של הבילבורד. דברים השתנו מהר כששדרן מתחנת רדיו משפיעה בלוס אנג'לס החל לנגן פעמים רבות מאוד את You oughta know, הסינגל הראשון מהאלבום. לפתע, שאר תחנות הרדיו והטלוויזיה החלו לשדר באינסנטיביות את השיר שיצר מהומה רבה הודות לתוכנו - שיר שנאה לחבר לשעבר (שהשמועות גורסות שמדובר בדייב קולייר, כוכב "צער גידול בנות"). מילים כמו "היא תרד לך בקולנוע?" ו-"אתה חושב עליי כשאתה מזיין אותה", נתפסו כפרובקטיביות וחדשניות מצד הזמרות הלבנות. רבים ראו במוריסט גם כתשובה נשית מיינסטרימית לסצנת הגראנג' שנשלטה על ידי גברים (קורט קוביין, אדי ודר וכריס קורנל). בזכות עוד שני סינגלים שיצאו מיד, Hand in my pocket ו-All I really want, האלבום זינק ישר לראש מכירת האלבומים. בהמשך יצא גם להיטה הגדול ביותר עד כה, Ironic, המנון MTV מובהק שהצלחתו הייתה היסטרית בעולם כולו (שיר השנה בגלגלצ ב-1996, מקום 6 במצעד העשור של MTV בניינטיז). שאר להיטים כמו You Learn ו-Head over feet, הכתירו את מוריסט סופית כזמרת החזקה ביותר באותן שנים, ו-Jagged little pill נותר שנתיים וחודשיים במצעד מכירות האלבומים של הבילבורד. שנה וחצי לאחר יציאתו, מכר Jagged little pill כבר 25 מיליון עותקים ברחבי העולם. ב-2005 הוא כבר חצה את קו ה-30 מיליון, מה שהכתיר אותו לאלבום הבכורה הנמכר ביותר בהיסטוריה. טקס גראמי של שנת 1995, שודר בפברואר 1996. מוריסט הדהימה את העולם כשהייתה מועמדת לשישה פרסים וגרפה ארבעה פסלונים בסוף הערב, שיא באותו הזמן לזמרת. מוריסט זכתה ב"שיר רוק השנה" ו-"זמרת רוק השנה" הודות ל-you oughta know, וב-"אלבום רוק השנה" ובפרס החשוב ביותר של הערב -"אלבום השנה" עבור Jagged little pill. גם בישראל התקבלה מוריסט בהערצה היסטרית, ואלבומה מכר מעל 20,000 עותקים. You oughta know נכנס למקום ה-75 במצעד העשור של גלגלצ, בעוד ש-Ironic למקום ה-16. Ironic הוכתר גם לשיר השנה של 1996 בגלגלצ ומקום שני בגל"צ. You learn שהה שבוע אחד בראש המצעד של גל"צ ו-Head over feet שבועיים. במצעד האלבומים של כל הזמנים של ynet, הגיע האלבום למקום 26, גבוה יותר מכל זמרת אחרת. ב-2005, עשור לאחר יציאת האלבום המצליח, מוריסט הוציאה לאור אלבום עם גרסאות אקוסטיות לאלבום. האלבום נמכר בשבועותיו הראשונים ברשת חנויות הקפה סטארבקס. במלאת 20 שנים לצאת האלבום הוציאה מוריסט את האלבום בגרסה מחודשת בשנת 2015. מילות השירים נכתבו על ידי אלאניס מוריסט, המוזיקה לשירים הולחנה על ידי אלאניס מוריסט וגלן באלארד. אף על פי שעל גב האלבום מצוין כי הוא מכיל 12 שירים, למעשה מופיעים בו עד שני שירי בונוס: גרסה אלטרנטיבית נוספת ל-You Oughta Know, ושיר א-קפלה נסתר בשם Your House. בשנת 2019 עלה בברודוויי מחזמר המבוסס על האלבום. מידע על האלבום Jagged Little Pill באתר MusicBrainz מידע על האלבום Jagged Little Pill באתר AllMusic האלבום Jagged Little Pill באתר Discogs האלבום Jagged Little Pill באתר ספוטיפיי האלבום Jagged Little Pill באתר דיזר האלבום Jagged Little Pill באתר אפל מיוזיק האלבום Jagged Little Pill באתר טיידל ניר גורלי‏, שביל בצד 03: 20 שנה לאלבומים פורצי הדרך של ביורק ואלאניס מוריסט, באתר וואלה, 9 ביוני 2015 אילת יגיל, אלאניס להמונים: Jagged Little Pill חוגג 20, באתר ynet, 9 ביוני 2015 אילת יגיל, אלאניס להמונים: Jagged Little Pill חוגג 20, באתר ynet, 9 ביוני 2015 Mark Peikert, Jagged Little Pill Announces Broadway Dates, Playbill, ‏May 03, 2019 (באנגלית)